
Către,




BIROUL PERMANENT AL




CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind declararea personajelor istorice Horea, Cloşca şi Crişan, drept martiri şi eroi ai naţiunii române, transmis Comisiei pentru administraţie publică şi amenajarea teritoriului și Comisiei pentru cultură, arte, mijloace de informare în masă, pentru dezbatere şi avizare pe fond, în procedură de urgență, cu adresa nr. PL- x 330 din 3 iunie 2020.
	PREŞEDINTE,
	PREŞEDINTE,



	Angelica FĂDOR
	Gigel - Sorinel ŞTIRBU

r a p o r t   C O M U N

asupra proiectului de Lege privind declararea personajelor istorice Horea, Cloşca şi Crişan, drept martiri şi eroi ai naţiunii române

În conformitate cu prevederile art. 94 și 115 din Regulamentul Camerei Deputaţilor, republicat, Comisia pentru administraţie publică şi amenajarea teritoriului și Comisia pentru cultură, arte, mijloace de informare în masă au fost sesizate, cu dezbatere şi avizare pe fond, în procedură de urgență, cu Proiectul de Lege privind declararea personajelor istorice Horea, Cloşca şi Crişan, drept martiri şi eroi ai naţiunii române, transmis cu adresa nr. PL- x 330  din 3 iunie 2020, înregistrat la Comisia pentru administraţie publică şi amenajarea teritoriului cu nr. 4c-7/243 din 04 iunie 2020, respectiv la Comisia pentru cultură, arte, mijloace de informare în masă cu nr. 4c-12/137 din 04 iunie 2020.

Camera Deputaţilor este Cameră Decizională potrivit prevederilor art.75 alin. (1) şi (3) din Constituţia României, republicată şi ale art.92 din Regulamentul Camerei Deputaţilor, republicat.


Senatul, în calitate de Primă Cameră sesizată, a adoptat proiectul de lege în şedinţa din 27 mai 2020.


Consiliul Legislativ avizează favorabil proiectul de lege (nr.304/02.04.2019):

Consiliul Economic şi Social avizează favorabil (26 pentru, 11 împotrivă și o abținere) proiectul de lege (nr.2043/01.04.2020);

Guvernul lasă la latitudinea Parlamentului asupra oportunității adoptării acestui proiect de lege (nr.868/26.05.2020);


Comisia pentru drepturile omului, culte şi problemele minorităţilor naţionale avizează favorabil proiectul de lege (nr.4c-6/301/09.06.2020).

Proiectul de lege are ca obiect de reglementare declararea personajelor istorice Horea, Cloşca şi Crişan, drept martiri şi eroi ai naţiunii române, în semn de recunoaştere şi respect pentru idealurile susţinute şi sacrificiul făcut. Ceremoniile anuale vor avea loc în data de 2 noiembrie şi pot fi marcate de autorităţile centrale şi locale, precum şi de instituţiile publice de cultură din ţară şi din străinătate, prin organizarea unor programe şi manifestări cu caracter cultural-ştiinţific. Autorităţile administraţiei publice centrale şi locale pot sprijini material sau logistic organizarea şi desfăşurarea programelor şi manifestărilor, în limita fondurilor disponibile. Societatea Română de Radiodifuziune şi Societatea Română de Televiziune, în calitate de servicii publice, pot include în programele lor emisiuni culturale ori aspecte de la manifestarile dedicate acestei sărbatori.
 


Potrivit prevederilor art.61 şi art.63 din Regulamentul Camerei Deputaţilor, republicat, cu modificările şi completările ulterioare, examinarea iniţiativei legislative a avut loc în ședința online comună, în data de 29 iunie 2020.

Din numărul total de 16 membri ai Comisiei pentru cultură, arte şi mijloace de informare în masă au participat la şedinţă 13 deputaţi.      

La Comisia pentru pentru administraţie publică şi amenajarea teritoriului au participat deputaţi, conform listei de prezență.

La dezbaterile care au avut loc a participat, în conformitate cu prevederile art. 55 din Regulamentul Camerei Deputaţilor, republicat, în calitate de invitat: domnul Liviu Brătescu, Secretar de stat în cadrul Ministerului Culturii.


În urma dezbaterilor şi a opiniilor exprimate, membrii celor două  Comisii au hotărât, cu majoritate de voturi, întocmirea unui raport comun de adoptare a proiectului de Lege privind declararea personajelor istorice Horea, Cloşca şi Crişan, drept martiri şi eroi ai naţiunii române, cu amendamentele admise, prezentate în Anexă, ce fac parte integrantă din prezentul raport.


 În funcţie de obiectul şi conţinutul său, proiectul de lege face parte din categoria legilor ordinare.

	PREŞEDINTE,                                

Angelica FĂDOR   
	PREŞEDINTE, 

Gigel - Sorinel ŞTIRBU



	SECRETAR,

Simona BUCURA-OPRESCU
	SECRETAR, 

Beatrice TUDOR




    Consilier parlamentar, Alina Tănase                      Consilier parlamentar, Ana-Irena David-Șutac 

AMENDAMENTE  ADMISE
	Nr. Crt.
	Textul proiectului de lege

privind declararea personajelor istorice Horea, Cloşca şi Crişan, drept martiri şi eroi ai naţiunii române

-adoptat de Senat-


	Amendamente admise
	Motivaţie amendamente

	1. 
	LEGE

privind declararea personajelor istorice Horea, Cloșca și Crișan, drept martiri și eroi ai națiunii române


	LEGE

pentru declararea personajelor istorice Horea, Cloșca și Crișan, martiri și eroi ai națiunii române și a comemorării la data de 8 noiembrie a Martirilor Români de la Beliș.
Autori: deputat PNL Florin-Claudiu Roman, deputat PSD Alfred - Robert Simonis, deputat PNL Gigel Știrbu

	Corectură de tehnică legislativă - pentru rigoare normativă.



	2. 
	Art.1.- Se declară martiri și eroi ai națiunii române Vasile Nicula, Ion Oargă, și Gheorghe Crișan, cunoscuți popular sub numele Horea, Cloșca și Crișan, pentru rolul, curajul, eroismul și sacrificiul lor din timpul răscoalei țărănești din 1784.
	Art.1.- Se declară martiri și eroi ai națiunii române, Vasile Nicula, Ion Oargă, și Gheorghe Crișan, cunoscuți popular sub numele Horea, Cloșca și Crișan, pentru rolul, curajul, eroismul și sacrificiul lor din timpul răscoalei țărănești din anul 1784.
Autori: Comisia pentru administrație publică și amenajarea teritoriului și Comisia pentru cultură, arte, mijloace de informare în masă

	Corectură de tehnică legislativă - pentru rigoarea redactării.

	3. 
	Art.2.- Ceremoniile anuale vor avea loc în data de 2 noiembrie și pot fi marcate de autoritățile centrale și locale, precum și de instituțiile publice de cultură din țară și din străinătate, prin organizarea unor programe și manifestări cu caracter cultural-științific.


	Art.2.- Ceremoniile se vor desfășura anual în data de 2 noiembrie și pot fi marcate de autoritățile administrației publice centrale și locale, precum și de instituțiile publice de cultură din țară și din străinătate, prin organizarea unor programe și manifestări cu caracter cultural-științific.

Autori: Comisia pentru administrație publică și amenajarea teritoriului  și Comisia pentru cultură, arte, mijloace de informare în masă

	Corectură de tehnică legislativă - pentru rigoare normativă.



	4.
	-
	Art. 3.- Pentru a sublinia continuitatea sacrificiilor poporului român din Munții Apuseni și în tradiția eroilor martiri Horea, Cloșca și Crișan, la data de 8 noiembrie, se va comemora Ziua Martirilor Români de la Beliș.

Autori: deputat PNL Florin-Claudiu Roman, deputat PSD Alfred - Robert Simonis, deputat PNL Gigel Știrbu
	Masacrul de la Beliș a fost un eveniment petrecut la data de 8 noiembrie 1918 pe moșia baronului János Urmánczy, în zona comunei Beliș din districtul Huedin al comitatului Cluj. În cursul acestuia, între 41 și 50 de civili – în majoritate de etnie română – au fost uciși de către o unitate de militari înarmați aflată sub comanda căpitanului k.u.k. Antoniu Dietrich. Militarii unității i-au împușcat pe locuitorii din zonă în virtutea stării de asediu, deși aceasta nu fusese proclamată. Punctul de pornire al acestui eveniment l-a reprezentat devastarea exploatării locale forestiere Urmánczy, sub imperiul situației revoluționare, de către prizonieri de război ai armatei austro-ungare care lucrau la întreprinderea forestieră locală. 

Anchetatorii, istoricii și analiștii care au studiat evenimentul nu au ajuns la un consens referitor la numărul de civili morți în urma evenimentelor petrecute. Doar 41 de victime au fost precis identificate, estimările ulterioare indicând cifra de circa 50 de decedați.

Amendamentul propune comemorarea acestor martiri, pe data de 8 noiembrie.

	
	Art.3.- (1) Autoritățile administrației publice centrale și locale pot sprijini material sau logistic organizarea și desfășurarea programelor și manifestărilor prevăzute la art.2, în limita fondurilor disponibile.

(2) Societatea Română de Radiodifuziune și Societatea Română de Televiziune, în calitate de servicii publice, pot include în programele lor emisiuni culturale ori aspecte de la manifestările dedicate acestei sărbători.


	Art. 3 va deveni art. 4 .

